瞄準谷草寶藏 北海盜周三晚全速前進
2024年04月15日 13:55
東網電視
更多新聞短片
「北海盜」試準谷草性能,今戰力謀補中。
曾幾何時,賀賢上季運港PPG「北海盜」,由於長相唔錯加上毛色烏卒卒,加上初出已經喺1400米上名,於同主「北極光」實而不華表現加持下,自然備受吹捧,豈料名氣PPG跟住屢熱屢敗,任誰估到上場已經淪落至五班作賽。
相信賀賢對於呢匹「北海盜」,都會有啲唔服氣,但亦要接受呢匹馬落到五班嘅現實,以呢兩場轉去谷草尋求突破,睇嚟試到啲曙光,前仗仲喺四班由潘明輝出戰1650米,已經後上得位,跟住上名竟然可以減1分落五班跑,賀賢當然滿肚密圈,可惜最終就敗喺另一匹都係初戰五班嘅「獎星」。
星期三晚捲土重來,賀賢當然希望可以替「北海盜」打破悶局,上場五班雖然未能夠一擊得手,排外檔喺取位方面有啲被動,今次移番埋啲排5檔,布文肯定心裏有數,其實呢匹馬上季首戰上名,正係由布文出戰,其後OK哥亦曾對呢匹馬有唔錯評價,但竟然輾轉嚟到五班。
以賀賢同布文嘅合作,向來係信心保證,今季OK哥亦係賀賢首席騎師,為馬房贏咗8W,對於呢匹仲未交代嘅「北海盜」,當然係周三晚鎖定嘅出擊目標。